《补窗》
明代·方拱乾

纸窗如破衲，丛添针线迹。纤纤鱼鳞光，朝曦逗微隙。

夜来朔风狂，洞然半分剨。寒威透旃裘，况乃敝衣帻。

看囊久无钱，纸价贵逾昔。求全势所难，补罅情转适。

平生鄙弥缝，于兹悟损益。渐暄飙亦温，安稳蓬蒿宅。

旧研释冰痕，昼长聊点《易》。微云影太空，不碍虚生白。

作者简介：明末清初江南桐城人，字肃之，号坦庵。明崇祯元年进士，官少詹事。清顺治间荐补翰林学士，以江南科场案事谪戍宁古塔，捐资赎还，改号苏翁。卒年七十左右。有《宁古塔志》、《方詹事集》。